Soome lahe pindmise kihi fosfaadisisaldus on oluliselt kasvanud 2002. aastast alates. Selle põhjuseks on süvavee pinnaletõus. Soome lahe põhjalähedane süvavesi on tugevasti sõltuv veemassi kihistumisest. Põhjalähedase veekihi soolasisaldus muutub  kiiresti ja vastavalt muutub kiiresti ka selle veekihi hapnikusisaldus. Soolasisalduse suurenemine takistab pinna- ja süvakihi hapnikuvahetust ning hapnikku jääb vähemaks või kohati kaob täiesti. Hapnikusisalduse alanedes hakkab setetes sisalduv fosfaat vees lahustuma. Juhul kui selline stagnatsiooniperiood kestab kaua, koguneb põhjalähedasse süvavette märkimisväärsel määral fosfaati.